b'\n_START_ARTICLE_\nS\xc3\xb8nderjysk kaffebord\n_START_PARAGRAPH_\nEt s\xc3\xb8nderjysk kaffebord eller s\xc3\xb8nderjysk kagebord best\xc3\xa5r af mange forskellige t\xc3\xb8rre, bl\xc3\xb8de og h\xc3\xa5rde kager med dertil h\xc3\xb8rende kaffe. Et s\xc3\xb8nderjysk kaffebord best\xc3\xa5r af mindst 21 forskellige kager; syv t\xc3\xb8rre og syv bl\xc3\xb8de og syv h\xc3\xa5rde kager. Kaffebordet blev popul\xc3\xa6rt i S\xc3\xb8nderjylland i midten af 1800-tallet. Baggrunden var, at kaffen var blevet billigere og dermed allemandseje, og at man havde f\xc3\xa5et mere driftssikre bageovne._NEWLINE_Efter at S\xc3\xb8nderjylland i 1864 blev en del af Preussen, blev der afholdt mange nationale m\xc3\xb8der, men de preussiske myndigheder gav ikke altid spiritusbevilling til de kroer, hvor de dansksindede m\xc3\xb8dtes. Derfor blev der bygget forsamlingshuse, hvor de dansksindede kunne holde m\xc3\xb8der. Her blev der serveret kaffe og kager, og deltagerne medbragte selv hjemmebag, som fyldte godt op p\xc3\xa5 de lange borde. Der var skarp konkurrence mellem kvinderne om at bage de mest velsmagende og i\xc3\xb8jnefaldende kager. T\xc3\xa6rter eller lagkager var pr\xc3\xb8vestenen p\xc3\xa5 enhver dygtig husmors kunnen. Traditionen blomstrede op igen under 2. verdenskrig, da det var forbudt at holde m\xc3\xb8der, men ikke at holde kaffebord, s\xc3\xa5 s\xc3\xb8nderjyderne brugte dette hul i loven til at m\xc3\xb8des lovligt._NEWLINE_Det store kaffebord blomstrede is\xc3\xa6r i den selvst\xc3\xa6ndige g\xc3\xa5rdmandsstand, hvor der var rigeligt af \xc3\xa6g, sukker, mel, fl\xc3\xb8de - med mere. Det store kageopbud blev skabt i en tid med h\xc3\xa5rdt fysisk arbejde og spartansk hverdagsmad. Det f\xc3\xb8ltes derfor festligt at diske op med det fulde kaffebord ved alle \xc3\xa5rets fester og store begivenheder, og der skulle helst v\xc3\xa6re s\xc3\xa5 rigeligt, at der kunne m\xc3\xa6ttes dobbelt s\xc3\xa5 mange som de indbudte. Nye hold g\xc3\xa6ster blev ofte inviteret de f\xc3\xb8lgende dage. En af \xc3\xa5rsagerne til, at kaffebordene i S\xc3\xb8nderjylland virkede mere omfangsrige end i det \xc3\xb8vrige land, skyldtes den s\xc3\xa6rlige serveringsteknik, som blev fastholdt ogs\xc3\xa5 i private hjem til langt op i 1900-tallet: Kagefadene blev sendt rundt hurtigt efter hinanden, og deltagerne stablede op p\xc3\xa5 sidetallerken tre eller fire forskellige slags._NEWLINE_Eksempel fra 1950\'erne p\xc3\xa5 et s\xc3\xb8nderjysk kaffebord: Frisk bagt, sm\xc3\xb8rsmurt franskbr\xc3\xb8d, bager-wienerbr\xc3\xb8d, pladekager, 1-2 t\xc3\xa6rter og 4-5 slags sm\xc3\xa5kager. N\xc3\xa5r franskbr\xc3\xb8d har nydt den store udbredelse som "g\xc3\xa6stemad" i S\xc3\xb8nderjylland, skyldes det sikkert 1. verdenskrig, hvor s\xc3\xa6rlig hvedebr\xc3\xb8det var en af de store mangelvarer. _NEWLINE_Det s\xc3\xb8nderjyske kaffebord bringes ind i verdenslitteraturen af den tyske forfatter Siegfried Lenz med novellen "S\xc3\xb8nderjysk kaffebord".'